Diari Oficial de la Generalitat Valenciana


Sumari del DOGV 9136, del 27-07-2021 (2021/7417)

Convocatòria «CERCLES. Projecte Joves activant museus».
-------------------------------------------------------

### Dades del document

Número de DOGV
:   9136

Data del DOGV
:   27-07-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/7417


Data del document
:   30-06-2021

Organisme emissor
:   Consorci de Museus de la Comunitat Valenciana

Tipus de document
:   Anunci

Convocatòria «CERCLES. Projecte Joves activant museus». [2021/7417]  
1. Objecte  
Cercles és una iniciativa conjunta de l'Institut Valencià de la Joventut - IVAJ i del Consorci de Museus de la Comunitat Valenciana - CMCV dirigida a xiques i xics d'entre 14 i 18 anys, amb l'objectiu d'oferir un lloc de reunió, reflexió i aprenentatge col·lectiu al voltant de la creació artística actual.  
El programa se centra en la creació de tres equips, un per província, d'uns 15 participants cadascun, que es reuniran periòdicament en el Museu d'Art Contemporani d'Alacant - MACA, el Centre del Carme Cultura Contemporània de València i el Menador Espai Cultural de Castelló.  
Aquesta convocatòria té com a objectiu seleccionar tres projectes, un per província, per a desenvolupar les funcions de creació, activació i mediació amb els participants del programa #Cercles, entre febrer y desembre de 2022.  
Les sessions de treball podran variar en funció de la deriva del grup i les activitats proposades, i s'establirà un mínim de 30 sessions de 60 minuts cadascuna, l'horari de les quals es convindrà en cada cas segons la programació del centre, l'agenda dels mediadors i mediadores, i el grup mateix.  
Els objectius d'aquesta convocatòria són:  
- Impulsar l'interés per la creació contemporània actual entre la població juvenil.  
- Donar veu i lloc a un col·lectiu que està en ple procés d'evolució i transformació per a apoderar-lo com a creador de la cultura del present per al futur.  
- Fomentar l'educació artística com a eina d'anàlisi i reflexió en el marc de la cultura visual.  
- Potenciar l'oci educatiu i l'aprenentatge al llarg de la vida com un dret.  
- Donar suport al desenvolupament professional d'educadores i educadors culturals.  
  
2. Dotació econòmica  
S'estableix una dotació total de 12.000 - (impostos indirectes inclosos), dividida en tres imports de 4.000 - (impostos indirectes inclosos) per a cadascun dels projectes.  
Partida pressupostària assignada: 409399460087.59503.31675.05650  
  
3. Persones beneficiàries  
Poden optar a la convocatòria educadores o educadors i mediadores o mediadors culturals, a títol individual o bé agrupats en col·lectius.  
  
  
4. Termini de presentació de sol·licituds  
S'obrirà l'endemà de ser publicada en el DOGV i finalitzarà el 14 de setembre de 2021. Una vegada es tanque aquest termini no s'admetrà cap sol·licitud.  
  
5. Presentació de sol·licituds  
Les sol·licituds es presentaran preferentment en format digital a través de l'aplicació disponible en   
www.consorcimuseus.gva.es/convocatories/  
També es podran presentar de qualsevol de les formes previstes per l'article 16.4 i 16.5 de la Llei 39/2015, d'1 d'octubre, de procediment administratiu comú de les administracions públiques.  
Les sol·licituds hauran d'adjuntar la documentació següent:  
- Plantejament metodològic (400 paraules màxim).  
- Memòria tècnica del projecte, que continga:  
· Espai cultural per al qual es proposa el projecte.  
· Objectius.  
· Calendari d'execució.  
· Activitats que es realitzaran.  
· Pla d'ús dels espais.  
· Relació de necessitats tècniques.  
· Pressupost desglossat.  
- Curriculum vitae, incloent-hi documentació dels últims treballs realitzats.  
- Fotocòpia del DNI o, en cas d'entitats, documentació de l'entitat i la seua representació legal.  
- Certificat d'estar al corrent en les obligacions de la Seguretat Social.  
- Certificat d'estar al corrent en les obligacions tributàries.  
- Certificat de delictes de naturalesa sexual.  
  
6. Procés de selecció  
Per a la valoració i selecció de les sol·licituds presentades queda constituït un jurat integrat per professionals del sector i presidit per la presidenta de la Comissió Cientific Artística del CMCV o la persona en qui delegue, d'acord amb el Codi de Bones Pràctiques en la Cultura Valenciana, alhora que es garanteix la presència de representants de la societat civil, d'experts en la matèria i de l'IVAJ.GVA Jove.  
Aquest jurat està format per:  
- Carmen Pavía Donderis (a proposta de l'Associació Valenciana de Professorat de Dibuix - AVPD), professora i membre de l'Associació Valenciana de Professorat de Dibvuix (AVPD).  
- Irene Ballester Buigues (a proposta d'Artistes Visuals de València, Alacant i Castelló - AVVAC), doctora en Història de l'Art, artista i professora de la Universitat de València.  
- Jesús Damián Martí Nadal, secretari general de l'IVAJ.GVA Jove o la persona en qui delegue.  
- Inmaculada Sanjuan Pérez, pedagoga, tècnica de l'IVAJ especialitzada en temes de joventut i animació en el temps lliure de l'Institut Valencià de la Joventut.  
- José Luis Pérez Pont, director gerent del Consorci de Museus de la Comunitat Valenciana.   
- Benjamí Mompó i Peruga, a propuesta del Consell Valencià de la Joventut  
Els projectes es valoraran tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4 punts.  
- Caràcter innovador i qualitat artisticoeducativa de la proposta: fins a un màxim de 3 punts.  
- Trajectòria de la persona sol·licitant: fins a un màxim de 2 punts.  
  
- Optimització dels recursos econòmics i materials: fins a un màxim d'1 punt.  
Es desestimaran aquells projectes que no respecten els principis democràtics de convivència i pluralitat per a garantir la igualtat de totes les persones amb independència del gènere, la raça, la llengua i l'orientació sexual.  
  
7. Resolució  
El jurat triarà fins a un màxim de tres projectes, que seran els seleccionats, i tres més que quedaran com a reserva en cas que algun dels seleccionats hi renuncie.  
La notificació dels projectes seleccionats pel jurat es publicarà en la pàgina web del CMCV (www.consorcimuseus.gva.es) i en el DOGV. A més, aquesta resolució es notificarà per correu electrònic a totes les persones i els col·lectius participants.  
  
Contra la decisió es podrà interposar, de conformitat amb el que es disposa en la Llei 39/2015 de Procediment Administratiu Comú de les Administracions Públiques, un recurs potestatiu de reposició en el termini d'un mes a comptar des de l'endemà de ser notificada / publicada davant del mateix òrgan que va dictar l'acte.  
Els projectes no seleccionats presentats i els materials adjuntats seran eliminats del servidor corresponent.  
El CMCV es compromet a no distribuir la informació dels projectes no seleccionats ni fer-ne ús.  
En cas que els projectes no s'adapten a l'objecte i els criteris establits, el jurat podrà deixar la convocatòria deserta o seleccionar un nombre inferior de projectes al previst inicialment.  
  
8. Compromís d'acceptació  
Les persones seleccionades subscriuran un contracte amb el CMCV. De tal manera les creadores i creadors seleccionats hauran de tenir capacitat per a contractar amb les administracions públiques. Aquest document tindrà per objecte regular els drets i les obligacions de les parts, així com establir la regulació dels incompliments.  
És indispensable per a formalitzar el contracte presentar l'informe d'alta en la Seguretat Social, la fitxa de tercers degudament omplida i signada, així com, si cal per al projecte presentat, la corresponent assegurança de responsabilitat civil, en el termini de 10 dies des que el CMCV ho sol·licite.  
  
9. Pagament de la quantitat assignada  
La quantitat assignada a cadascun dels projectes seleccionats es distribueix de la forma següent:  
- 2.479,40 - (base imposable; impostos no inclosos) en concepte d'honoraris.  
- 826,45 - (base imposable; impostos no inclosos) en concepte de producció i desplaçaments.  
El pagament de la quantitat assignada als col·lectius, entitats o agents els projectes dels quals hagen sigut seleccionats s'efectuarà mitjançant transferència bancària, i es farà efectiu de la manera següent, d'acord amb la disponibilitat de tresoreria, amb la presentació prèvia de la factura reglamentària a través del punt general d'entrada de factures electròniques de l'Administració General de l'Estat FACe:  
- 70 % després de la signatura del contracte.  
- 30 % restant una vegada finalitzat.  
  
10. Termini d'execució  
Els projectes aprovats seran programats, d'acord amb la persona o el col·lectiu seleccionat i l'espai cultural al qual vaja dirigit, entre els mesos d'octubre de febrer a desembre de 2022.  
  
11. Obligacions de les persones beneficiàries  
Les persones o els col·lectius seleccionats han de comunicar per escrit la seua acceptació, en un termini no superior a 15 dies des de la publicació de la resolució. En cas contrari, perdran la condició de persona o col·lectiu beneficiari.  
Les persones o els col·lectius beneficiaris es comprometen a executar el projecte en el termini acordat amb el CMCV. Qualsevol possible modificació del projecte haurà d'estar prou motivada i ser autoritzada prèviament pel CMCV.  
Igualment, es comprometen a destinar la quantitat assignada a la realització del projecte únicament a aquest fi i a justificar-lo documentalment a manera de comprovació, sense ser considerat subvenció. Es procedirà a la devolució de les quanties que no es justifiquen. Es comprometen també a sotmetre's al control financer i complir les obligacions tributàries establides per llei.  
Les persones o els col·lectius beneficiaris hauran d'estar al corrent amb les obligacions tributàries i de la Seguretat Social.  
Els col·lectius hauran d'estar, en el moment de la sol·licitud, formalitzats o en procés de formalització i, en el moment de la signatura, totalment formalitzats. En cas contrari, una persona haurà d'actuar en nom del col·lectiu amb el CMCV. No obstant això, totes les persones que vagen a formar part del projecte hauran de complir amb les obligacions administratives i de riscos laborals.  
En cas de diverses persones a títol individual, cadascuna haurà de signar un contracte en què es preveja la responsabilitat solidària cap al projecte.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana i ha de vetlar en tot moment pels drets de les persones i els col·lectius seleccionats i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament dels projectes, així com de les tasques de coordinació i de complir els terminis acordats respecte a l'execució d'aquest.  
El CMCV haurà de dur a terme una correcta difusió del projecte, tant en la seua pàgina web com a través d'altres mitjans de comunicació pública.  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de realització.  
De comú acord amb les persones o els col·lectius beneficiaris, el CMCV podrà negociar la coproducció i itinerància dels projectes seleccionats amb altres institucions.  
  
14. Drets d'autoria  
Les persones o els col·lectius seleccionats cedeixen de manera no exclusiva al CMCV els drets de comunicació pública dels projectes seleccionats per a publicar-los en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen per raó de la seua autoria.  
Els participants en la convocatòria asseguren que la proposta presentada és original i que tenen tots els seus drets, inclosos (però de manera no excloent) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessaris, i s'exonera el CMCV de qualsevol reclamació sobre aquest tema.  
El CMCV es compromet a respectar, escrupolosament, els drets de l'autor o autora sobre la seua obra i a reconéixer-ne, en tot moment, l'autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 30 de juny de 2021.- El director gerent del Consorci de Museus de la Comunitat Valenciana: José Luis Pérez Pont.